Ministerstvo školstva Slovenskej republiky

Smernica 
Ministerstva školstva Slovenskej republiky č. 2/2004-E
z 1. apríla 2004, 
ktorou sa určuje vnútorná organizácia a náplň činností krajského školského úradu 
Gestorský útvar: Sekcia regionálneho školstva, tel. : 02 59374 323	č. CD-2004-3470/7177-1:091

Ministerstvo školstva Slovenskej republiky podľa § 10 ods. 1 a § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov  (ďalej len „zákon“) ustanovuje:
Čl. 1
Spoločné ustanovenia
Vnútornú organizáciu krajského školského úradu určuje Ministerstvo školstva Slovenskej republiky (ďalej len „ministerstvo).
Čl. 2
Vnútorná organizácia krajského školského úradu
Krajský školský úrad zriaďuje tieto organizačné útvary:
a)	kanceláriu prednostu,
b)	osobný úrad,
c)	oddelenie odborných a metodických činností,
d)	oddelenie ekonomických činností,
e)	správu vnútornej prevádzky.
Čl. 3
Organizačný poriadok
Organizačný poriadok krajského školského úradu podrobnejšie určuje základné úlohy krajského školského úradu, vnútornú organizáciu krajského školského úradu, zásady riadenia a rozsah právomocí prednostu krajského školského úradu (ďalej len „prednosta“) a vedúcich organizačných útvarov.
Čl. 4
Základné úlohy krajského školského úradu
(1)	Krajský školský úrad je právnická osoba zriadená zákonom.)
(2)	Krajský školský úrad kontroluje dodržiavanie všeobecne záväzných právnych predpisov v oblasti školstva, výchovy a vzdelávania a v oblasti školského stravovania v školách a v školských zariadeniach vo svojej územnej pôsobnosti) s výnimkou kontroly podľa osobitného predpisu) a v oblasti pracovnoprávnej v školách a v školských zariadeniach vo svojej zriaďovateľskej pôsobnosti.
(3)	Krajský školský úrad vydáva organizačné pokyny pre zriaďovateľov a riaditeľov škôl a školských zariadení vo svojej územnej pôsobnosti.
(4)	Krajský školský úrad v rámci výkonu štátnej správy v školstve vykonáva činnosti podľa osobitného predpisu.)
(5)	Krajský školský úrad koordinuje podľa rozhodnutia vlády Slovenskej republiky (ďalej len „vláda“) plnenie spoločných úloh s inými orgánmi štátnej správy pri riešení závažných spoločenských problémov.
(6)	Krajský školský úrad plní úlohy služobného úradu zamestnancom, ktorí vykonávajú štátnu službu) v krajskom školskom úrade, a plní úlohy zamestnávateľa zamestnancom, ktorí vykonávajú práce vo verejnom záujme) v krajskom školskom úrade.
(7)	Krajský školský úrad spravuje majetok vo vlastníctve štátu, ktorý slúži na činnosť krajského školského úradu.
Čl. 5
Organizácia riadenia
(1)	Krajský školský úrad riadi a za jeho činnosť zodpovedá prednosta. 
(2)	Na krajskom školskom úrade sú tieto stupne riadenia:
a)	prednosta,
b)	vedúci jednotlivých organizačných útvarov.
Čl. 6
Prednosta
(1)	Prednostu vymenúva a odvoláva vláda na návrh ministra školstva.
(2)	Prednostu v čase jeho neprítomnosti zastupuje ním určený štátny zamestnanec krajského školského úradu v rozsahu právomocí vymedzených v písomnom poverení.
(3)	Prednosta pri riadení krajského školského úradu najmä:
a)	zodpovedá za činnosť krajského školského úradu pri plnení jeho úloh,
b)	zabezpečuje koordináciu výkonu štátnej správy uskutočňovanej riaditeľmi škôl a školských zariadení v zriaďovateľskej pôsobnosti krajského školského úradu, obcami a samosprávnym krajom v územnej pôsobnosti krajského školského úradu,
c)	zodpovedá za výkon štátnej správy vykonávanej krajským školským úradom a za správnosť vydaných rozhodnutí,
d)	zodpovedá za výkon činností vykonávaných krajským školským úradom v oblasti kontroly,
e)	zodpovedá za rozpracúvanie a plnenie uznesení vlády a jej orgánov, z ktorých vyplývajú pre krajský školský úrad úlohy,
f)	zodpovedá za dodržiavanie všeobecne záväzných právnych predpisov a vnútorných predpisov pri plnení úloh krajského školského úradu,
g)	zodpovedá za utváranie podmienok pre odborný rast zamestnancov krajského školského úradu,
h)	zodpovedá za hospodárne a efektívne nakladanie s rozpočtovými prostriedkami pridelených krajskému školskému úradu,
i)	zodpovedá za ochranu utajovaných skutočností,
j)	zodpovedá za správu registratúry,
k)	zodpovedá za plnenie úloh v krízových situáciách,
l)	zodpovedá za vytvorenie funkčného systému kontroly a zabezpečenie výkonu kontroly podľa osobitného predpisu ,)
m)	zodpovedá za utváranie podmienok na dodržiavanie predpisov na ochranu zdravia a bezpečnosti pri práci a ochrany pred požiarmi.
(4)	Prednosta vydáva rozhodnutia v správnom konaní za krajský školský úrad ako oprávnená osoba správneho orgánu.
(5)	Prednosta môže zveriť konanie a rozhodovanie v administratívnoprávnych veciach príslušnému vedúcemu organizačného útvaru.
(6)	Prednosta ďalej plní tieto úlohy:
a)	zabezpečuje spoluprácu krajského školského úradu pri plnení spoločných úloh s inými miestnymi orgánmi štátnej správy pri riešení závažných spoločenských problémov,
b)	vydáva rozhodnutia krajského školského úradu v správnom konaní alebo v administratívnoprávnych veciach, ak konanie alebo rozhodovanie nezveril do pôsobnosti iného organizačného útvaru,
c)	vydáva vnútorné predpisy krajského školského úradu,
d)	vymenúva a odvoláva riaditeľov škôl a riaditeľov školských zariadení v zriaďovateľskej pôsobnosti krajského školského úradu, )
e)	vydáva rozhodnutia o výške a zložení funkčného platu a ostatných platových náležitostiach riaditeľov škôl a školských zariadení v zriaďovateľskej pôsobnosti krajského školského úradu,
f)	zriaďuje výberovú komisiu pre výberové konanie na obsadenie miest riaditeľov škôl a školských zariadení v zriaďovateľskej pôsobnosti krajského školského úradu, pri ktorých sa rada školy nezriaďuje,
g)	vymenúva a odvoláva členov svojich poradných orgánov.
Čl. 7
Prednosta ako vedúci služobného úradu
(1)	Prednosta je zároveň vedúcim služobného úradu, ktorým je krajský školský úrad.
(2)	Prednosta je na účely zákona o štátnej službe) služobne najvyšším predstaveným štátnym zamestnancom, ktorí vykonávajú štátnu službu v krajskom školskom úrade.
(3)	Prednosta plní úlohy spojené s uplatňovaním štátnozamestnaneckých vzťahov štátnych zamestnancov, ktorí vykonávajú štátnu službu v krajskom školskom úrade a iné úlohy, ktoré mu uloží minister. 
(4)	Prednosta ako vedúci služobného úradu plní úlohy spojené s riadením a kontrolou vykonávania štátnej služby štátnymi zamestnancami v služobnom úrade. 
(5)	Prednostu ako vedúceho služobného úradu zastupuje v celom rozsahu jeho práv a povinností zástupca vedúceho služobného úradu, ktorého vymenúva a odvoláva prednosta zo štátnych zamestnancov, ak osobitný predpis neustanovuje inak.) 
(6)	Prednosta ako vedúci služobného úradu ďalej:
a)	zodpovedá za vypracovanie podkladov k návrhu systemizácie krajského školského úradu a za jeho predloženie ministerstvu,
b)	zodpovedá za zabezpečenie, sledovanie a dodržiavanie plnenia schválenej systemizácie,
c)	oznamuje Úradu pre štátnu službu obsadenie a uvoľnenie štátnozamestnaneckého miesta v služobnom úrade,
d)	vymenúva štátnych zamestnancov na voľné štátnozamestnanecké miesta v stálej štátnej službe, dočasnej štátnej službe a v prípravnej štátnej službe a určuje ich platové náležitosti,
e)	vymenúva na základe výberového konania predstaveného a vymenúva zamestnanca v štátnej službe na zastupovanie predstaveného počas jeho neprítomnosti presahujúcej dva týždne, 
f)	zabezpečuje vykonanie výberového konania na obsadenie voľných štátnozamestnaneckých miest v služobnom úrade vo výberových konaniach jemu delegovaných Úradom pre štátnu službu,
g)	vydáva rozhodnutia o zmene štátnozamestnaneckého pomeru štátnych zamestnancov,
h)	vydáva rozhodnutia a potvrdenia o skončení štátnozamestnaneckého pomeru a služobné posudky štátnym zamestnancom pri skončení štátnozamestnaneckého pomeru,
i)	rozhoduje o sťažnostiach štátnych zamestnancov vo veciach vykonávania štátnej služby, 
j)	je odvolacím orgánom vo veciach štátnozamestnaneckých pomerov, o ktorých v prvom stupni rozhodol osobný úrad alebo predstavený, a v týchto prípadoch zriaďuje poradnú odvolaciu komisiu a určuje jej predsedu,
k)	zodpovedá za kontrolu dodržiavania služobnej a pracovnej disciplíny,
l)	zriaďuje disciplinárnu komisiu a podáva návrhy na disciplinárne konanie za služobné previnenie štátneho zamestnanca,
m)	vydáva služobné predpisy služobného úradu,
n)	prijíma do pracovného pomeru zamestnancov vykonávajúcich práce vo verejnom záujme a rozhoduje o ich platových náležitostiach,
o)	zabezpečuje prerokovávanie návrhov podľa osobitného predpisu) s príslušným odborovým orgánom.
Čl. 8
Vedúci organizačného útvaru
(1)	Vedúci organizačného útvaru ako predstavený riadi činnosť útvaru a zodpovedá za riadne plnenie úloh štátnej správy a ďalších úloh, najmä
a)	zabezpečuje výkon štátnej správy v odbore štátnej služby a pripravuje návrhy rozhodnutí,
b)	predkladá prednostovi ako vedúcemu služobného úradu písomné podnety na disciplinárne konanie, ak sa dozvedel o porušení povinností podriadených štátnych zamestnancov,
c)	určuje svojho zástupcu z podriadených štátnych zamestnancov na zastupovanie v rozsahu písomného poverenia v čase svojej neprítomnosti nepresahujúcej dva týždne,
d)	v prípade, ak prednosta zveril správne konanie a rozhodovanie alebo konanie a rozhodovanie v administratívnoprávnych veciach vedúcemu organizačného útvaru, riadi a kontroluje výkon štátnej správy vo zverených veciach,
e)	vydáva rozhodnutia vo veciach jemu zverených prednostom,
f)	v oblasti svojej pôsobnosti koordinuje a zabezpečuje súčinnosť škôl a školských zariadení v zriaďovateľskej pôsobnosti krajského školského úradu,
g)	zabezpečuje po odbornej stránke úlohy súvisiace s koordináciou výkonu štátnej správy uskutočňovaného obcami, samosprávnym krajom a riaditeľmi škôl a školských zariadení v územnej pôsobnosti krajského školského úradu.
(2)	Vedúci organizačného útvaru ďalej:
a)	riadi a kontroluje vykonávanie štátnej služby podriadenými štátnymi zamestnancami a plnenie pracovných úloh vykonávaných zamestnancami pri výkone práce vo verejnom záujme,
b)	utvára podmienky na riadne vykonávanie štátnej služby štátnymi zamestnancami a práce vykonávanej zamestnancami vo verejnom záujme,
c)	vykonáva služobné hodnotenie jemu podriadených štátnych zamestnancov,
d)	zodpovedá za výkon predbežnej a priebežnej finančnej kontroly.
Čl. 9
Osobný úrad
(1)	Osobný úrad je osobitný útvar služobného úradu, ktorý zabezpečuje plnenie úloh, ktoré krajskému školskému úradu ako služobnému úradu vyplývajú zo štátnozamestnaneckých vzťahov štátnych zamestnancov, ktorí vykonávajú štátnu službu v krajskom školskom úrade.)
(2)	Osobný úrad zabezpečuje aj uplatňovanie právnych vzťahov zamestnancov krajského školského úradu, ktorí neplnia úlohy štátnej správy alebo nevykonávajú štátne záležitosti.
(3)	Osobný úrad vedie osobné spisy štátnych zamestnancov, ktorí vykonávajú štátnu službu v krajskom školskom úrade, osobné spisy zamestnancov vykonávajúcich práce vo verejnom záujme v krajskom školskom úrade a osobné spisy riaditeľov škôl a školských zariadení v zriaďovateľskej pôsobnosti krajského školského úradu.
(4)	Osobný úrad poskytuje odbornú poradenskú činnosť zriaďovateľom škôl a školských zariadení v územnej pôsobnosti krajského školského úradu a riaditeľom škôl a školských zariadení v zriaďovateľskej pôsobnosti krajského školského úradu v oblasti pracovnoprávnych vzťahov a odmeňovania.
(5)	Osobný úrad spolupracuje s riaditeľmi škôl a školských zariadení, ktorých zriaďovateľom je krajský školský úrad, pri zabezpečovaní ich personálneho obsadenia.
(6)	Osobný úrad zabezpečuje vzdelávanie štátnych zamestnancov služobného úradu. 
(7)	Osobným úradom prednostu krajského školského úradu je osobný úrad služobného úradu, ktorým je ministerstvo.
Čl. 10
Účinnosť
Táto smernica nadobúda účinnosť 1. apríla 2004. 

										m i n i s t e r

Príloha k Smernici Ministerstva školstva Slovenskej republiky č. 2/2004-E 
z 1. apríla 2004, ktorou sa určuje vnútorná organizácia krajského školského úradu a náplň činností krajského školského úradu.
Krajský školský úrad zabezpečuje výkon štátnej správy a ďalšie administratív-nosprávne činnosti na jednotlivých úsekoch štátnej správy v svojich organizačných útvaroch takto:
1. Oddelenie odborných a metodických činností 
Pracovné činnosti v rámci zriaďovateľskej pôsobnosti krajského školského úradu
(1)	Rozpracováva koncepcie ďalšieho vzdelávania pedagogických zamestnancov a zabezpečuje ich realizáciu v školách a v školských zariadeniach v zriaďovateľskej pôsobnosti krajského školského úradu (§ 11 ods. 3 písm. j) zákona).
Pracovné činnosti: zisťovanie a vyhodnocovanie kvalifikovanosti pedagogických zamestnancov s cieľom koordinácie ich ďalšieho vzdelávania, (napr. uvádzanie začínajúcich pedagogických zamestnancov do praxe, priebežné vzdelávanie, špecializačné inovačné štúdium, špecializačné kvalifikačné štúdium, rozširujúce štúdium, I. a II. kvalifikačná skúška, vzdelávanie vedúcich zamestnancov škôl a školských zariadení a ostatných zamestnancov škôl a školských zariadení), spolupráca s riaditeľmi škôl a školských zariadení, metodicko-pedagogickými centrami (ďalej len „MPC“), Štátnym inštitútom odborného vzdelávania (ďalej len „ŠIOV“), vysokými školami, Štátnym pedagogickým ústavom (ďalej len „ŠPÚ“) a ďalšími vzdelávacími organizáciami. 
(2)	Vypracováva koncepcie a programy rozvoja výchovy a vzdelávania v školách a v školských zariadeniach v zriaďovateľskej pôsobnosti krajského školského úradu, osobitne sa zameriava na analýzu problémov v oblasti bilingválneho vzdelávania a navrhuje ich riešenie (§ 11 ods. 3 zákona).
Pracovné činnosti : informovanie vedúcich zamestnancov škôl a školských zariadení o nových smeroch a úlohách vo výchove a vzdelávaní (teória vyučovania, všeobecná pedagogika, špeciálna pedagogika a pod.) so zameraním na špeciálne školy a špeciálne výchovné zariadenia a na deti a žiakov s nariadenou výchovou umiestnených v špeciálnych výchovných zariadeniach; spolupracuje s rezortmi MPSVR SR, MV SR, poradenskými zariadeniami v kraji, kurátormi a pod. 
(3)	Riadi a koordinuje výchovu a vzdelávanie individuálne integrovaných žiakov so špeciálno-výchovnými potrebami a špeciálnych tried v ZŠ (Metodický pokyn MŠ SR č. 816/2002 – 4 z 11. 7. 2003).
Pracovné činnosti: zabezpečovanie distribúcie smerníc, metodických pokynov, usmernení a ďalších materiálov týkajúcich sa danej problematiky; zabezpečuje spoluprácu so školami v zmysle zákona č. 29/1984 Zb. aj pri zriaďovaní a metodickom riadení špeciálnych tried v ZŠ a SŠ, pri zaraďovaní žiakov so špeciálnymi výchovno-vzdelávacími potrebami do výchovno-vzdelávacieho procesu v týchto školách integrovanou formou a metodickým riadením ich výchovy a vzdelávania, obdobne postupuje aj v školských zariadeniach; spolupracuje s orgánmi územnej samosprávy na úseku školstva (obec, VÚC).
(4)	Vykonáva odborné, metodicko-konzultačné činnosti pre riaditeľov škôl a školských zariadení vo svojej zriaďovateľskej pôsobnosti (§ 11 ods. 4 zákona).
Pracovné činnosti: vypracúvanie odborno-metodických pokynov zameraných na výchovno-vzdelávací proces, vykonávanie konzultačnej a poradenskej činnosti pri realizácii inovačných projektov výchovno-vzdelávacieho procesu v spolupráci s MPC, ŠIOV, vysokými školami, ŠPÚ a ďalšími vzdelávacími inštitúciami. 
(5)	Predkladá návrhy ministerstvu na zaradenie škôl a školských zariadení do siete škôl a školských zariadení alebo na ich vyradenie zo siete škôl a školských zariadení v zriaďovateľskej pôsobnosti krajského školského úradu (§ 10 ods. 5 písm. d) až n) zákona) a ak si to vyžadujú osobitné podmienky (§ 10 ods. 5 písm. a) až c) zákona).
Pracovné činnosti: spracúvanie a príprava všetkých podkladov vyplývajúcich z § 16, 17 a 18 /zaraďovanie, vyraďovanie a zmeny v sieti/ zákona č. 596/2003 Z. z.
(6)	Zabezpečuje na požiadanie právne poradenstvo riaditeľom škôl a školských zariadení, ktorých zriaďovateľom je krajský školský úrad (§ 11 ods. 3 písm. i) zákona).
Pracovné činnosti: vypracúvanie právnych rozhodnutí krajského školského úradu; poskytovanie právnych rád vrátane postupov pri riešení problémov vo výchovno-vzdelávacom procese; zastupovanie v súdnych sporoch u škôl a školských zariadení, ktorých je krajský školský úrad zriaďovateľom.
(7)	Vypracúva podklady pre prednostu v rámci výkonu štátnej správy v druhom stupni vo veciach, v ktorých v prvom stupni rozhoduje riaditeľ školy, alebo riaditeľ školského zariadenia, ktorej je zriaďovateľom krajský školský úrad (§ 10 ods. 11 písm. a) zákona).
Pracovné činnosti: zisťovanie skutočností a podkladov pre vypracovanie druhostupňového rozhodnutia prednostom v súlade so všeobecne záväznými právnymi predpismi; spolupráca s riaditeľmi škôl a školských zariadení a zákonnými zástupcami žiaka. 
(8)	Zabezpečuje výberové konanie na menovanie riaditeľov škôl a školských zariadení v zriaďovateľskej pôsobnosti krajského školského úradu a zúčastňuje sa výberových konaní vyhlásených orgánmi územnej samosprávy (§ 3 a § 4 zákona).
Pracovné činnosti: príprava podkladov na realizáciu výberového konania na funkciu riaditeľa školy a riaditeľa školského zariadenia, ktorých je zriaďovateľom v zmysle § 4 zákona; zúčastňovanie sa výberového konania vyhlasovaného orgánom územnej samosprávy, s hlasom poradným.
(9)	Pripravuje podklady na zverejnenie zoznamov voľných miest žiakov na stredných školách vo svojej zriaďovateľskej pôsobnosti, po jednotlivých termínoch prijímacieho konania v príslušnom školskom roku ( § 10 ods. 16 zákona).
(10)	Vypracúva podklady na predloženie územnej školskej rade na vyjadrenie k činnostiam vyplývajúcim zo zákona (§ 24 ods. 10 zákona).
(11)	Sústreďuje požiadavky školských jedálni na doplnenie materiálno-technického zabezpečenia v zriaďovateľskej pôsobnosti krajského školského úradu (§ 11 ods. 3 písm. a) a d) zákona).
(12)	Vydáva metodické pokyny týkajúce sa zásad prevádzky školských jedálni v zriaďovateľskej pôsobnosti krajského školského úradu ( § 11 ods. 4 písm. b) zákona).
Pracovné činnosti pre obce, ktoré nemajú zriadený školský úrad
(1)	Vykonáva odborné, metodicko-konzultačné činnosti pre zriaďovateľov a vedúcich zamestnancov škôl a školských zariadení v zriaďovateľskej pôsobnosti obcí, ktoré nie sú školskými úradmi (§ 11 ods. 4 zákona).
Pracovné činnosti: vypracúvanie odborno-metodických pokynov zameraných na výchovno-vzdelávací proces so zameraním na jednotlivé vyučovacie a výchovné predmety a výchovné poradenstvo žiakov II. stupňa ZŠ; konzultačná a poradenská činnosť pri realizácii inovačných projektov výchovno-vzdelávacieho procesu v spolupráci s MPC, ŠIOV, vysokými školami a vzdelávacími inštitúciami; poradenská činnosť v oblastiach integrácie žiakov; práce s mimoriadne talentovanými a nadanými deťmi; športové školy; v oblasti školského stravovania a pod.
(2)	Vypracováva analýzu potrieb a rozpracováva koncepciu ďalšieho vzdelávania pedagogických zamestnancov škôl a školských zariadení v zriaďovateľskej pôsobnosti obcí, ktoré nie sú školským úradom (§ 11 ods. 3 písm. j) zákona).
Pracovné činnosti: vypracúvanie analýz a koncepcií ďalšieho vzdelávania pedagogických zamestnancov vychádzajúcich z požiadaviek škôl a školských zariadení; pri ich spracovaní spolupracuje s riaditeľmi škôl a školských zariadení, so zriaďovateľmi škôl a školských zariadení, MPC, ŠIOV, vysokými školami a ďalšími vzdelávacími organizáciami, ktoré majú akreditáciu udelenú ministerstvom.
(3)	Vypracúva podklady pre prednostu v rámci výkonu štátnej správy v druhom stupni vo veciach, v ktorých v prvom stupni rozhoduje riaditeľ základnej školy, ktorej zriaďovateľom je obec, ktorá nie je školským úradom (§10 ods. 11 písm. b) zákona).
Pracovné činnosti: zisťovanie skutočností a podkladov pre vypracovanie druhostupňového rozhodnutia prednostom v súlade so všeobecne záväznými právnymi predpismi; spolupráca s riaditeľmi škôl a školských zariadení, zákonnými zástupcami žiaka a zriaďovateľom školy a školského zariadenia, v prípade potreby spolupráca so Štátnou školskou inšpekciou.
(4)	Odborne sa podieľa na komplexnej starostlivosti o nadané a talentované deti a mládež v školách a v školských zariadeniach, ktorých zriaďovateľom je krajský školský úrad a obec, ktorá nemá postavenie školského úradu (§ 11 ods. 4 zákona).
(5)	Spolupracuje s MPC, ŠPÚ, ŠIOV v rámci prípravy základných pedagogických dokumentov v školách a školských zariadeniach v zriaďovateľskej pôsobnosti krajského školského úradu a obcí, ktoré nemajú postavenie školského úradu (§ 14 ods. 2 písm. b) zákona).
Pracovné činnosti v rámci územnej pôsobnosti krajského školského úradu
(1)	Vydáva organizačné pokyny pre zriaďovateľov a riaditeľov škôl a školských zariadení v územnej pôsobnosti krajského školského úradu (§ 11 ods. 6 zákona). 
Pracovné činnosť: rozpracúvanie úloh vyplývajúcich z Pedagogicko-organizačných pokynov ministerstva na podmienky kraja; upozorňovanie na zmeny vo všeobecne záväzných právnych predpisoch na úseku školstva a vydávanie pokynov na ich plnenie; vypracúvanie podkladov v spolupráci s krajským hygienikom na vydanie operatívnych pokynov v prípade výskytu epidémií alebo situácii ohrozujúcich zdravie žiakov; vypracováva pokyny viažuce sa na zmeny schválené MŠ SR v učebných plánoch a učebných osnovách a pod.
(2)	Pripravuje podklady na vymenovanie predsedov skúšobných komisií pre záverečné skúšky, maturitné skúšky, absolventské skúšky a štátne jazykové skúšky v územnej pôsobnosti krajského školského úradu ( § 10 ods. 15 zákona),
Pracovné činnosti: vypracúvanie podkladov pre rozhodnutia prednostu v spolupráci s riaditeľmi škôl a školských zariadení.
(3)	Koordinuje a usmerňuje odbornú činnosť v rámci výchovno-vzdelávacieho procesu v školách a školských zariadeniach a usmerňuje činnosti zamestnancov obcí a samosprávnych krajov s postavením školského úradu vykonávajúcich činnosti na úseku poskytovania odbornej a poradenskej činnosti školám a školským zariadeniam (§ 6 ods. 8 písm. d), § 9 ods. 8 písm. d) zákona).
Pracovné činnosti: poskytovanie odbornej pomoci pre zabezpečenie činnosti predmetových komisií, metodických združení, výchovných poradcov, na MŠ, ZŠ a SŠ v územnej pôsobnosti KŠÚ; spolupráca so zamestnancami obcí (školských úradov) a VÚC v oblasti metodiky riadenia výchovno-vzdelávacieho procesu; poskytovanie aktuálnych informácií o vzdelávacích aktivitách MPC, ŠIOV, vysokých škôl a ďalších vzdelávacích organizácií, ktoré majú akreditáciu udelenú ministerstvom.
(4)	Vykonáva kontrolnú činnosť vrátane návrhov opatrení v oblasti riadiacej práce vedúcich zamestnancov škôl a školských zariadení v územnej pôsobnosti krajského školského úradu v rozsahu stanovenom zákonom o štátnej správe v školstve a školskej samospráve a o zmene a doplnení niektorých zákonov (§ 11 ods. 5) zákona). Sleduje trh práce z hľadiska zaraďovania a vyraďovania učebných odborov do siete škôl a školských zariadení SR a pod. (§ 10 ods. 5 písm. f) až j) zákona).
Pracovné činnosti: vypracúvanie plánu kontrol vrátane ich realizácie na základe poverenia prednostom, zameraných hlavne na riadiacu činnosť vedúcich zamestnancov (vedenie dokumentácie školy, školského zariadenia, spolupráca so školskou samosprávou, dodržiavanie všeobecne záväzných právnych predpisov, zaraďovanie zamestnancov školy do jednotlivých platových tried, ďalšie vzdelávanie pedagogických a nepedagogických zamestnancov, efektívne využívanie pridelených finančných prostriedkov, práca metodických orgánov školy, BOZP, ochrany pred požiarmi (ďalej len „OpP“), CO a pod.); vyhodnocovanie kontrol vrátane vypracúvania návrhov opatrení; ukladanie sankcií za porušenie všeobecne záväzných právnych predpisov a pod.; sledovanie trhu práce z hľadiska zaraďovania a vyraďovania učebných odborov do siete a zo siete škôl a školských zariadení SR a pod.
(5)	Kontroluje dodržiavanie všeobecne záväzných právnych predpisov v oblasti školstva, výchovy a vzdelávania a v oblasti školského stravovania v územnej pôsobnosti krajského školského úradu (§ 11 ods. 5 zákona).
Pracovné činnosti: vypracúvanie plánu kontrol, vrátane ich realizácie na základe poverenia prednostom, zameraných hlavne na dodržiavanie všeobecne záväzných právnych predpisov zo strany zriaďovateľov škôl a školských zariadení; vedenie evidencie detí a žiakov vo veku povinnej školskej dochádzky, ktorí majú v obci trvalé bydlisko a vedenie evidencie, v ktorých školách ju plnia; efektívne využívanie pridelených finančných prostriedkov; dodržiavania hygienických predpisov v školskom stravovaní a dodržiavanie stravovacích noriem; vyhodnocovanie kontrol vrátane vypracúvania návrhov opatrení; ukladanie sankcií za porušenie všeobecne záväzných právnych predpisov a pod. 
(6)	Vypracúva podklady pre prednostu v rámci výkonu štátnej správy v prvom stupni vo veci rozhodovania o rovnocennosti dokladov o vzdelaní vydaných základnými školami a strednými školami v zahraničí (§10 ods. 9) zákona).
Pracovné činnosti: príprava podkladov pre rozhodovanie prednostu pri overovaní rovnocennosti dokladov o vzdelaní vydaných ZŠ a SŠ v zahraničí v súlade s § 31 a 34 zákona, v prípade potreby spolupráca so Strediskom ekvivalencie dokladov získaných v zahraničí; zabezpečovanie ich overenia, registrácie potvrdenia a odovzdanie žiadateľovi. 
(7)	Vypracúva podklady pre prednostu v rámci výkonu štátnej správy v druhom stupni vo veciach ohrozovania výchovy a vzdelávania maloletého žiaka alebo zanedbávania starostlivosti o povinnú školskú dochádzku žiaka, v ktorých prvom stupni rozhodla obec (§ 10 ods. 10 zákona). 
Pracovné činnosti: zabezpečovanie a vypracúvanie podkladov pre rozhodnutie prednostu v spolupráci s ďalšími orgánmi štátnej správy (kurátormi), riaditeľom školy, políciou, zákonnými zástupcami žiaka, obcou, v ktorej má žiak trvalé bydlisko, v prípade potreby s právnikom KŠÚ a Štátnou školskou inšpekciou.
(8)	Sleduje vývoj siete škôl a školských zariadení v územnej pôsobnosti krajského školského úradu (§ 10 ods. 5 zákona)
Pracovné činnosti: evidencia zmien v sieti škôl a školských zariadení v územnej pôsobnosti KŠÚ, podávanie informácií o jej stave orgánom štátnej správy, územnej samosprávy, orgánom školskej samosprávy a verejnosti. 
(9)	Zabezpečuje spoluprácu vo veciach výchovy a vzdelávania s obcami, samosprávnymi krajmi, orgánmi školskej samosprávy, inými štátnymi orgánmi, inými právnickými osobami a s fyzickými osobami, zabezpečujúcimi šport a telesnú kultúru vrátane súťaží detí a žiakov škôl a školských zariadení v územnej pôsobnosti krajského školského úradu ( § 11 ods. 8 a 9 zákona).
(10)	Zabezpečuje informovanosť vedúcich pedagogických zamestnancov škôl a školských zariadení o pripravovaných metodických zmenách v oblasti výchovno-vzdelávacieho procesu vo svojej územnej pôsobnosti ( § 11 ods. 4 zákona).
(11)	Vo svojej územnej pôsobnosti vykonáva metodické poradenstvo pri zavádzaní alternatívnych metód, obsahov a foriem výchovno-vzdelávacej práce nových študijných a učebných odborov ( § 10 ods. 16 zákona).
(12)	Poskytuje odbornú a poradenskú činnosť všetkým zriaďovateľom škôl a školských zariadení vo svojej územnej pôsobnosti a školám a školským zariadeniam v zriaďovateľskej pôsobnosti krajského školského úradu v oblasti organizácie výchovy a vzdelávania, školského stravovania, práce s mládežou, rozvoja telesnej výchovy a športu ( § 11 ods. 4 a 8 zákona).
(13)	Rozpracúva koncepciu štátnej starostlivosti o deti mládež v kraji; utvára potrebné materiálne, personálne a organizačné predpoklady pre jej realizáciu a zabezpečuje plnenie úloh vyplývajúcich z vládneho programu starostlivosti o deti a mládež, boja proti negatívnym javom (kriminalita, drogové závislosti, xenofóbia, rasizmus, záškoláctvo) ( § 11 ods. 9 zákona; a Národný program boja proti drogám – UV SR č. 279/2003; Stratégia prevencie kriminality –UV SR 286/2003; Boj so zločinnosťou –UV SR 24/2003),
(14)	Podieľa sa na organizovaní využívania voľného času a rozvoja záujmových činností mládeže (§ 11 ods. 4 písm. d), ods. 8 a 9 zákona).
(15)	Zabezpečuje plnenie úloh vyplývajúcich z uznesení vlády v oblasti zdravotnej, environmentálnej a ekologickej výchovy v školách a v školských zariadeniach a realizáciu projektov v tejto oblasti u škôl a školských zariadení, ktorých je zriaďovateľom vrátane zabezpečenie ich organizovania u iných zriaďovateľov vo svojej územnej pôsobnosti ( § 11 ods. 6 zákona, napr. UV SR č. 832/2000 - Národný program podpory zdravia, školy podporujúce zdravie).
(16)	Pripravuje podklady na organizačné, finančné a materiálne zabezpečenie krajských a obvodných kôl súťaží žiakov škôl a školských zariadení; športové súťaže a predmetové olympiády registrované ministerstvom školstva (§ 11 ods. 8 zákona).
(17)	Zabezpečuje spoluprácu s právnickými osobami a občianskymi združeniami zabezpečujúcimi šport a telesnú kultúru detí mládeže inú záujmovú činnosť žiakov škôl a školských zariadení v pôsobnosti krajského školského úradu (§ 11 ods. 9 zákona).
(18)	Odborne usmerňuje vedúcich zamestnancov školských jedálni v územnej pôsobnosti KŠÚ (§11 ods. 4 písm. b) zákona).
(19)	Vykonáva odborné kontroly v školských jedálňach v územnej pôsobnosti KŠÚ a vypracúva podklady na hodnotenie školského stravovania; spolupracuje s regionálnym úradom verejného zdravotníctva a zabezpečuje dohľad nad výživou detí a mládeže (§ 11 ods. 5 zákona).
(20)	Sleduje vývoj siete školských jedálni v územnej pôsobnosti KŠÚ (§ 11 ods. 5 zákona).
(21)	Kontroluje dodržiavanie materiálno-spotrebných noriem pri príprave jedál v územnej pôsobnosti KŠÚ (§ 11 ods. 5 zákona).
(22)	Spolupracuje s hygienickou a zdravotnou službou (§ 10 ods. 16 zákona).
(23)	Zabezpečuje výkon kontroly zabezpečovania činností a úloh obcí a samosprávnych krajov v oblasti školstva, mládeže a telesnej kultúry (§ 10 ods. 12 zákona).
(24)	Pripravuje podklady prednostovi na rozhodnutie vo veci potvrdenia obce ako školského úradu ( § 10 ods. 14).
Pracovné činnosti v rámci BOZP, CO a OpP pre vlastný úrad, a školy a školské zariadenia v zriaďovateľskej pôsobnosti KŠÚ (§ 11 ods. 3 písm. i) a ods. 4 písm. f)zákona, zákon č. 42/1994 Z. z. o civilnej ochrane obyvateľstva v znení neskorších predpisov, zákon č. 227/2002 Z. z. o bezpečnosti štátu v čase vojny, vojnového stavu, zákon č. 387/2002 Z. z. o riadení štátu v krízových situáciách mimo času vojny a vojnového stavu, zákon č. 414/2002 Z. z. o hospodárskej mobilizácii) 
(1)	Pripravuje vzorové vnútorné predpisy BOZP a OpP a usmerňuje prácu na tomto úseku.
(2)	Vykonáva kontroly BOZP a OpP a vyhodnocuje ich.
(3)	Zabezpečuje realizáciu predpisov, smerníc a pokynov rezortu školstva a noriem týkajúcich sa BOZP a PO vo výchovno-vzdelávacom procese.
(4)	Vydáva vnútorné smernice a predpisy OpP, BOZP a hygieny.
(5)	Organizuje školenia a preškoľovanie riaditeľov škôl a školských zariadení a ostatných zamestnancov na úseku BOZP a OpP.
(6)	Zabezpečuje vykonávanie preventívnych požiarnych prehliadok technikmi OpP, predkladá návrhy na ich zabezpečenie.
(7)	Zúčastňuje sa vykonávania previerok organizovaných orgánmi štátneho odborného dozoru pre oblasť BOZP a OpP.
(8)	Kontroluje sklady a úložištia materiálu CO.
(9)	Zabezpečuje rozdelenie a presun prostriedkov individuálnej ochrany podľa potrieb škôl a školských zariadení.
(10)	Usmerňuje riaditeľov škôl a školských zariadení pri vypracovávaní a vedení dokumentácie CO.
(11)	Zabezpečuje odborné poradenstvo vo veci uplatňovania nových právnych predpisov vzťahujúcich sa na BOZP , OpP a CO a KM (krízový manažment) pre riaditeľov stredných škôl a riaditeľov školských zariadení a technikov v zriaďovateľskej pôsobnosti KŠU.
(12)	Zabezpečuje vyraďovanie utajovaných skutočností podľa zákona č. 395/2002 Z. z.
(13)	Vypracováva dokumentáciu krízového plánovania pre KŠÚ v zmysle zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, zákona č. 387/2002 Z. z. o riadení štátu v krízových situáciách mimo času vojny a vojnového stavu a zákona č. 414/2002 o hospodárskej mobilizácii.
(14)	Zriaďuje krízové riadenie KŠÚ.
(15)	Na základe zaradenia KŠÚ do systému vyrozumenia Bezpečnostnou radou kraja, vyrozumieva subjekty vo svojej zriaďovateľskej pôsobnosti.
(16)	Koordinuje prípravu opatrení hospodárskej mobilizácie (ďalej len „HM“) stredných škôl a školských zariadení vo svojej zriaďovateľskej pôsobnosti; vypracováva a priebežne aktualizuje údajové dokumenty v súlade s §3 písm. c) zákona č. 414/2002 Z. z.
(17)	Vedie evidenciu ľudských zdrojov pre potreby plnenia pracovných úloh a evidencie vecných prostriedkov pre účely vecného plnenia.
(18)	Sústreďuje a aktualizuje informácie pre jednotný informačný systém HM o stredných školách a školských zariadeniach vo svojej zriaďovateľskej pôsobnosti (podľa požiadaviek MH SR) a aktualizované údajové dokumenty predkladá dvakrát za kalendárny rok MŠ SR.
(19)	Koordinuje s MH SR prípravu štruktúry a rozsah výdavkov na hospodársku mobilizáciu z prostriedkov štátneho rozpočtu (§14 písm. h) zákona č. 414/2002 Z. z.).
(20)	V zriaďovateľskej pôsobnosti krajského školského úradu 
-	vypracováva správy o plnení úloh obrany a ochrany v stredných školách a školských zariadeniach,
-	vypracováva vzorovú dokumentáciu pre HM stredných škôl a školských zariadení,
-	zabezpečuje realizáciu predpisov hospodárskej mobilizácie a krízového plánovania stredných škôl a školských zariadení,
-	metodicky usmerňuje riaditeľov stredných škôl a riaditeľov školských zariadení o oslobodzovaní vojakov v zálohe od výkonu mimoriadnej služby (§31 zákona č. 320/2002 Z. z.).
(21)	Zabezpečuje podmienky na ochranu utajovaných skutočností v oblasti personálnej bezpečnosti, administratívnej bezpečnosti, šifrovej ochrany informácií, fyzickej bezpečnosti, bezpečnosti technických prostriedkov a priemyselnej bezpečnosti (§ 6 ods. 2 zákona č. 241/2001 Z. z. o ochrane utajovaných skutočností).
(22)	Zabezpečuje vykonanie bezpečnostnej previerky pre stupeň „Vyhradené“ a plní úlohy súvisiace s predkladaním materiálov a návrhov na určenie osôb, ktoré sa majú oboznamovať s utajovanými skutočnosťami podľa príslušného stupňa utajenia ( § 17 ods. 2, § 21 a § 18 písm. a) zákon č. 241/2001 Z. z. o ochrane utajovaných skutočností).
(23)	Vykonáva poučenie a oboznámenie určených osôb s povinnosťami pri ochrane utajovaných skutočností; vedie zoznam funkcií, pri ktorých výkone sa môžu oprávnené osoby oboznamovať s utajovanými skutočnosťami na KŠÚ (§ 28 ods. 1 zákona č. 241/2001 Z. z.).
(24)	Pripravuje podklady pre Národný bezpečnostný úrad (NBÚ) na zabezpečenie žiadostí o certifikáciu mechanických zábranných prostriedkov slúžiacich na ochranu budovy a priestoru, v ktorých sa nachádzajú utajované skutočnosti a na technické zabezpečovacie prostriedky (vyhláška NBÚ č. 89/2002 Z. z. a vyhláška NBÚ č. 88/2002 Z. z.).
(25)	Vypracováva metódy ochrany a bezpečnostný projekt na technické prostriedky, na ktorých sa vytvárajú kopírujú alebo inak spracovávajú, prenášajú, ukladajú alebo uchovávajú utajované skutočnosti a vypracováva návrh žiadosti o certifikáciu technických prostriedkov (vyhláška NBÚ č. 90/2002 Z. z.).
(26)	Vo vymedzenom rozsahu zabezpečuje výkon spisovej služby, manipuláciu, ukladanie a ochranu utajovaných skutočností KŠÚ. 
(27)	Zabezpečuje vedenie evidencie administratívnych pomôcok, evidenciu oprávnených osôb pre stupeň utajenia „Vyhradené“, evidenciu zániku oprávnenia oprávnených osôb a evidenciu a zoznamy oprávnených osôb ustanovené v § 5 vyhlášky NBÚ č. 2/2002 Z. z. a v § 13 ods. 4 vyhlášky NBÚ č. 455/2001 Z. z. 
(28)	Zabezpečuje archivovanie a vyraďovanie utajovaných skutočností podľa zákona č. 395/2002 Z. z. o archívoch a registratúrach a vyhlášky MV SR č. 628/2002 Z. z. o osobitných predpisov, ako aj registratúrneho poriadku a registratúrneho plánu úradu (vyhláška NBÚ č. 455/2001 Z. z.).
(29)	Vedie protokol, v ktorom sa evidujú utajované skutočnosti, ktoré došli KŠÚ a ktoré vznikli z činnosti KŠÚ (§ 6 ods. 1 vyhlášky NBÚ č. 455/2001 Z. z.).
(30)	Vedie evidenciu interných predpisov, ktoré obsahujú utajované skutočnosti (§ 13 ods. 1, písm. h) vyhlášky č.455/2001 Z. z).
(31)	Zabezpečuje utajované skutočnosti pri organizačných zmenách (§ 22 vyhlášky NBÚ č. 455/2001 Z. z.).
(32)	Zabezpečuje úlohy súvisiace s neoprávnenou manipuláciou s utajovanými skutočnosťami (§ 21 vyhlášky NBÚ č. 455/2001 Z. z.). 
(33)	Zabezpečuje oslobodzovanie vojakov v zálohe od výkonu mimoriadnej služby zamestnancov KŠÚ (§ 31 zákona č. 320/2002 Z. z. o brannej povinnosti). 
2. Oddelenie ekonomických činností 
Pracovné činnosti v rámci zriaďovateľskej pôsobnosti krajského školského úradu
(1)	Uskutočňuje rozpis finančných prostriedkov školám a školským zariadeniam.
(2)	Sleduje čerpanie rozpočtu škôl a školských zariadení, v prípade potreby vykoná rozpočtové opatrenia k jednotlivým školám a školským zariadeniam.
(3)	Zabezpečuje ekonomické úlohy súvisiace so zriadením a zrušením škôl a školských zariadení.
(4)	Vykonáva rozpočtové presuny medzi jednotlivými školami a školskými zariadeniami podľa ich potrieb.
(5)	Sumarizuje podklady z jednotlivých škôl a školských zariadení zo spracovávania miezd.
(6)	Na základe dohody vykonáva administratívno-technické činnosti na mzdovom a pracovno-právnom úseku pre školy a školské zariadenia v rozsahu poverenia a požiadaviek riaditeľov škôl a riaditeľov školských zariadení.
(7)	Kontroluje hospodárenie a využívanie pridelených finančných prostriedkov v školách a v školských zariadeniach v súčinnosti s ministerstvom.
(8)	Zabezpečuje správu hnuteľného a nehnuteľného majetku v školách a v školských zariadeniach bez právnej subjektivity. 
(9)	Prijíma a vyhodnocuje požiadavky riaditeľov škôl a školských zariadení na údržbu a opravu technických a technologických zariadení školských budov a zabezpečuje ich realizáciu.
(10)	Zabezpečuje investičnú činnosť pri príprave a uskutočňovaní stavieb alebo technologických častí stavieb škôl a školských zariadení.
(11)	Sústreďuje požiadavky na akcie investičného charakteru a predkladá ich ministerstvu školstva.
(12)	Sústreďuje požiadavky na materiálno-technické a priestorové zabezpečenie škôl a školských zariadení.
(13)	Zabezpečuje metodické usmerňovanie škôl a školských zariadení v oblasti prípravy a realizácie verejného obstarávania.
(14)	Zúčastňuje sa na verejnom obstarávaní tovarov, prác a služieb pre školy a školské zariadenia v súčinnosti s ministerstvom.
(15)	Prijíma a vyhodnocuje požiadavky riaditeľov škôl a školských zariadení na materiálno-technické vybavenie škôl a školských zariadení.
(16)	Vedie register investičných akcií pre školy v zriaďovateľskej pôsobnosti KŠÚ a spracováva investičný výkaz.
(17)	Zostavuje plán a rozpočet v oblasti finančných prostriedkov ; sleduje úpravy rozpočtu a jeho čerpanie;
(18)	Zabezpečuje komplexnú účtovnú agendu pre krajský školský úrad a preddavkové organizácie ( pedagogicko- psychologické poradne ).
Pracovné činnosti v rámci územnej pôsobnosti krajského školského úradu	
(1)	Spracováva požiadavky zriaďovateľov na základe skutočnej potreby na úhradu nákladov podľa osobitných predpisov (§ 198 zákona č. 311/2001 Z. z., Zákonník práce v znení neskorších predpisov; zákon č.553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov, a prideľuje jednotlivým zriaďovateľom finančné prostriedky na tento účel (§ 4 ods.12 zákona č. 597/2003 Z. z. (ďalej len „zákon o financovaní“ )).
(2)	Spracováva požiadavky zriaďovateľov na „špecifiká“ a predkladá ich v určených termínoch ministerstvu (§ 4 ods.13 zákona o financovaní). Po ich odsúhlasení poskytuje zriaďovateľom finančné prostriedky na špecifiká.
(3)	V spolupráci s oddelením odborných činností vedie evidenciu potreby finančných prostriedkov za mimoriadne výsledky žiakov v určených oblastiach (§ 4 ods.14 zákona o financovaní) a predkladá ju v určenom termíne ministerstvu. Po odsúhlasení finančných prostriedkov prideľuje tieto jednotlivým zriaďovateľom.
(4)	Spracováva požiadavky zriaďovateľov na bežné výdavky na riešenie vzniknutých havarijných situácií (§ 4 ods. 15 zákona o financovaní) a predkladá ich v požadovanom tvare a termíne ministerstvu. Po pridelení finančných prostriedkov odstupuje tieto jednotlivým zriaďovateľom.
(5)	Spracováva požiadavky zriaďovateľov na kapitálové výdavky na riešenie vzniknutých havarijných situácií (§ 4 ods. 15 zákona o financovaní) a predkladá ich v požadovanom tvare a termíne ministerstvu. Po pridelení finančných prostriedkov odstupuje tieto jednotlivým zriaďovateľom.
(6)	Spracováva požiadavky zriaďovateľov na financovanie rozvojových projektov a predkladá ich ministerstvu. Po ich odsúhlasení prideľuje finančné prostriedky jednotlivým zriaďovateľom (§ 4 ods. 16 zákona o financovaní).
(7)	Oznamuje výšku finančných prostriedkov na kapitálové výdavky zriaďovateľom štátnych škôl (§ 4 ods. 20 zákona o financovaní).
(8)	Oznamuje zriaďovateľom výšku normatívnych príspevkov na bežné výdavky (§ 4 ods. 7, 8 zákona o financovaní).
(9)	V spolupráci s oddelením odborných činností spracováva a sumarizuje podklady na financovanie súťaží žiakov a po ich odsúhlasení poskytuje finančné prostriedky na súťaže jednotlivým zriaďovateľom.
(10)	Spracováva podklady a zabezpečuje práce súvisiace s realizáciou príspevku na záujmové vzdelávanie ( § 7 ods. 9 zákona o financovaní).
(11)	Zabezpečuje zber údajov o počte žiakov a ďalšie údaje potrebné na rozpis finančných prostriedkov z kapitoly ministerstva pre školy a školské zariadenia od jednotlivých zriaďovateľov škôl (§ 7 ods. 4 zákona o financovaní).
(12)	Upravuje zriaďovateľovi objem finančných prostriedkov na zostávajúcu časť roka v prípade, ak zmena počtu žiakov v pôsobnosti zriaďovateľa presiahne 5 % (§ 7 ods. 7 zákona o financovaní).
(13)	Zabezpečuje dohodovacie konanie na prechodné zmierňovanie rozdielov vyplývajúcich z uplatňovania zákona o financovaní (§ 9 ods. 2 zákona o financovaní).
(14)	Poskytuje zriaďovateľovi zálohu finančných prostriedkov na financovanie škôl začiatkom roka (§ 9 ods. 3 zákona o financovaní).
(15)	Oznamuje zriaďovateľom výšku normatívnych príspevkov a poukazuje im príspevky na účet..
3. Útvar vnútornej prevádzky
(1)	Zabezpečuje materiálno-technické vybavenie krajského školského úradu.
(2)	Zabezpečuje investičnú výstavbu krajského školského úradu.
(3)	Vykonáva inventarizáciu majetku krajského školského úradu.
(4)	Zabezpečuje starostlivosť o majetok štátu v správe krajského školského úradu, jeho údržbu a prevádzku.
(5)	Zabezpečuje v rámci schválených výdavkov štátneho rozpočtu verejné obstarávanie tovarov, prác a služieb.
(6)	Vytvára podmienky na kvalitný a bezpečný výkon plnenia úloh v pôsobnosti krajského školského úradu (správa registratúry, archívnictvo).
(7)	Zabezpečuje činnosť podateľne krajského školského úradu.
(8)	Zabezpečuje starostlivosť o zamestnancov krajského školského úradu v oblasti stravovania.
(9)	Zabezpečuje autoprevádzku krajského školského úradu.
(10)	Zabezpečuje práce spojené s dodávateľsko-odberateľskými vzťahmi.
(11)	 Zabezpečuje výkon pokladne krajského školského úradu.
4. Osobný úrad
(1)	Zabezpečuje plnenie úloh, ktoré služobnému úradu vyplývajú zo štátnozamestnaneckých vzťahov.
(2)	Zabezpečuje uplatňovanie právnych vzťahov zamestnancov, ktorí neplnia úlohy štátnej správy.
(3)	Zabezpečuje personálnu politiku v priamom prepojení na problematiku odmeňovania zamestnancov škôl a školských zariadení vo svojej zriaďovateľskej pôsobnosti.
(4)	Pripravuje podklady a návrhy na odmeny riaditeľov škôl a školských zariadení vo svojej zriaďovateľskej pôsobnosti. 
(5)	Pripravuje podklady a návrhy na určenie platov riaditeľov škôl a školských zariadení vo svojej zriaďovateľskej pôsobnosti.
(6)	Vypracúva vnútorné predpisy pre poskytovanie odmien, osobných príplatkov a ostatných príplatkov riaditeľom škôl a školských zariadení vo svojej zriaďovateľskej pôsobnosti.
(7)	Pripravuje podklady a zabezpečuje práce súvisiace s menovaním a odvolaním riaditeľov škôl a školských zariadení vo svojej zriaďovateľskej pôsobnosti. 
(8)	Vedie personálnu agendu riaditeľov škôl a školských zariadení vo svojej zriaďovateľskej pôsobnosti.
(9)	Vytvára podmienky na zabezpečenie sociálnej starostlivosti o zamestnancov škôl a školských zariadení bez právnej subjektivity, kde plní funkciu zriaďovateľa.
(10)	Metodicky usmerňuje zriaďovateľov škôl a školských zariadení vo svojej územnej pôsobnosti na ich požiadanie a riaditeľov škôl a školských zariadení vo svojej zriaďovateľskej pôsobnosti v oblasti pracovnoprávnej a odmeňovania.
(11)	Zabezpečuje vzdelávanie štátnych zamestnancov a vzdelávanie ostatných zamestnancov krajského školského úradu.
(12)	Spolupracuje s oddelením odborných činností a s riaditeľmi škôl a školských zariadení a zriaďovateľmi škôl a školských zariadení pri zabezpečení personálneho obsadenia škôl a školských zariadení pedagogickými a nepedagogickými zamestnancami.
(13)	Spolupracuje s príslušným samosprávnym krajom pri zabezpečení ubytovania zahraničných lektorov pôsobiacich v školách a v školských zariadeniach územnej pôsobnosti samosprávneho kraja (§ 9 ods. 8 písm. k) zákona).
(14)	Spolupracuje s riaditeľmi škôl a školských zariadení vo svojej zriaďovateľskej pôsobnosti pri zabezpečovaní personálneho obsadenia škôl a školských zariadení..
(15)	Posudzuje, sleduje a kontroluje spĺňanie kvalifikačných predpokladov vzdelania pedagogických zamestnancov škôl a školských zariadení vo svojej územnej pôsobnosti.
(16)	Komplexne zabezpečuje personálnu agendu pre krajský školský úrad a preddavkové organizácie (pedagogicko-psychologické poradne a pod.).
(17)	Pripravuje podklady pre návrh rozpočtu mzdových prostriedkov krajského školského úradu.
(18)	Pripravuje podklady pre systemizáciu štátnozamestnaneckých miest a pracovných miest krajského školského úradu.
(19)	Zabezpečuje práce súvisiace s výberovými konaniami na voľné štátnozamestnanecké miesta.
5. Kancelária prednostu
(1)	Organizačne pripravuje zasadnutia poradných orgánov prednostu.
(2)	Kontroluje plnenie úloh uložených poradnými orgánmi prednostu.
(3)	Vypracúva vnútorné predpisy krajského školského úradu (organizačný poriadok, štatút, pracovný poriadok, príkazy prednostu a pod.).
(4)	Organizuje a zabezpečuje kontakt prednostu s inými orgánmi štátnej správy a územnej samosprávy.
(5)	Zabezpečuje pre krajský školský úrad styk s médiami.
(6)	Plní ďalšie úlohy podľa pokynov prednostu.
(7)	Zodpovedá za uplatňovanie príslušných ustanovení zákona NR SR č. 261/1995 Z. z. o štátnom informačnom systéme a nadväzných metodických materiálov na úseku školstva (§ 11 ods. 4 písm. c) zákona).
(8)	Zabezpečuje ochranu zisťovaných údajov a informácií ( zákon č. 428/2002 Z. z. o ochrane osobných údajov).
(9)	Zabezpečuje školenia v oblasti informatiky pre zamestnancov krajského školského úradu, škôl a školských zariadení v zriaďovateľskej pôsobnosti krajského školského úradu (§ 11 ods. 4 písm. c) zákona).)
(10)	Zabezpečuje štatistické zisťovania na úseku školstva a ich spracovanie v územnej pôsobnosti na základe Metodických pokynov ÚIPŠ pre automatizované spracovanie školských štatistických výkazov a v zmysle zákona o štatistike.
(11)	Sleduje vývoj siete škôl a školských zariadení vo svojej územnej pôsobnosti.
(12)	Zabezpečuje prevádzku lokálnej počítačovej siete úradu (funkčnosť, servis, prevádzka) a tvorbu aplikačných systémov pre potreby krajského školského úradu a škôl a školských zariadení, ktorých je zriaďovateľom.
(13)	Zabezpečuje tvorbu a chod informačného systému krajského školského úradu. 
(14)	Sleduje softwarové a hardwarové novinky využiteľné pre začlenenie do informačného systému krajského školského úradu a škôl a školských zariadení v jeho zriaďovateľskej pôsobnosti.
(15)	Zabezpečuje archiváciu údajov.
(16)	Zabezpečuje aktualizáciu databáz a ostatných súborov potrebných pre prácu úradu.
(17)	Zabezpečuje priechodnosť informačných podkladov vrátane ich spracovania na personálnych počítačoch vo vzťahu k ministerstvu.
(18)	Zabezpečuje distribúciu APV pre školy a školské zariadenia v zriaďovateľskej pôsobnosti krajského školského úradu.
(19)	Vedie evidenciu hardwaru a softwaru vo vlastnom úrade.
(20)	Spoluzodpovedá s ostatnými organizačnými útvarmi úradu za uplatňovanie zákona NR SR č. 383/1997 Z. z. (autorský zákon) a zákona, ktorým sa mení a dopĺňa colný zákon v znení neskorších predpisov.
(21)	Riadi kontrolnú činnosť krajského školského úradu.
(22)	Vypracováva plán kontrolnej činnosti krajského školského úradu a predkladá ho prednostovi na schválenie.
(23)	Vykonáva kontrolu hospodárenia a využívania pridelených finančných prostriedkov na školách a školských zariadeniach a vlastného úradu.
(24)	Vykonáva kontrolu činnosti obce a samosprávneho kraja v oblasti školstva odbornými zamestnancami v súlade s §7 ods. 3 ( § 10 ods. 14 zákona).
Pracovné činnosti: vyžiadanie materiálov od obcí a samosprávneho kraja o odbornej a pedagogickej spôsobilosti zamestnancov, ktorí vykonávajú tieto činnosti, dĺžke ich pedagogickej praxe a pod.; príprava podkladov pre rozhodovanie prednostu. (§ 10 ods. 14 a §37 ods. 5. a 6 zákona). 
(25)	Prešetruje sťažnosti alebo petície a následne kontroluje prijaté opatrenia v pôsobnosti krajského školského úradu v oblasti škôl a školských zariadení v zriaďovateľskej pôsobnosti krajského školského úradu a vedie ich centrálnu evidenciu a kontroluje ich plnenie (§ 11 ods. 3 písm. f) zákona).
Pracovné činnosti: riešenie sťažností v zmysle zákona č. 152/1998 Z. z. o sťažnostiach; riešenie petícií v zmysle zákonov jednotlivých úsekov verejnej správy; spolupráca so všetkými zainteresovanými stranami, so Štátnou školskou inšpekciou, zriaďovateľmi škôl a školských zariadení a zákonnými zástupcami žiaka; vypracovávanie podkladov na rozhodnutia prednostu v uvedenej oblasti.
(26)	Zabezpečuje prístup k informáciám v zmysle zákona č. 211/2000 Z. z. o slobodnom prístupe k informáciám.

Obsah
Smernica  Ministerstva školstva Slovenskej republiky č. 2/2004-E z 1. apríla 2004,  ktorou sa určuje vnútorná organizácia a náplň činností krajského školského úradu
Čl. 1 Spoločné ustanovenia
Čl. 2 Vnútorná organizácia krajského školského úradu
Čl. 3 Organizačný poriadok
Čl. 4 Základné úlohy krajského školského úradu
Čl. 5 Organizácia riadenia
Čl. 6 Prednosta
Čl. 7 Prednosta ako vedúci služobného úradu
Čl. 8 Vedúci organizačného útvaru
Čl. 9 Osobný úrad
Čl. 10 Účinnosť
Príloha č. 1 k Smernici Ministerstva školstva Slovenskej republiky č. 2/2004-E z 1. apríla 2004, ktorou sa určuje vnútorná organizácia krajského školského úradu a náplň činností krajského školského úradu.
1. Oddelenie odborných a metodických činností
2. Oddelenie ekonomických činností
3. Útvar vnútornej prevádzky
4. Osobný úrad
5. Kancelária prednostu
Obsah